วิเคราะห์หลักทรัพย์ด้วยตนเอง ตอนที่ 13 วิเคราะห์อุตสาหกรรมเด่น เพื่อเฟ้นหาหุ้นดี
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

....กฤษฏา เสกตระกูล
ในตอนนี้จะอธิบายถึงหลักการวิเคราะห์หาอุตสาหกรรมที่น่าสนใจ เพื่อนำไปสู่หุ้นเป้าหมายที่ดี การค้นหาบริษัทที่ดีและอยู่ในอุตสาหกรรมที่ดี แม้ว่าจะต้องใช้ข้อมูลในการวิเคราะห์เป็นจำนวนมาก แต่นักลงทุนก็ควรค้นหาวิธีที่ประหยัดเวลา เช่น ข้อมูลการวิเคราะห์หลักทรัพย์ของบริษัทหลักทรัพย์ ซึ่งมักจะมีหน้าสรุป (Overview Page) อธิบายเกี่ยวกับบริษัท ผลิตภัณฑ์บริการ และแนวโน้มของอุตสาหกรรมที่ธุรกิจนั้นทำอยู่ รวมทั้งการวิเคราะห์ข้อมูลอื่นๆ ที่เกี่ยวข้อง ในที่นี้จะเสนอแนะขั้นตอนการวิเคราะห์อุตสาหกรรมเพื่อค้นหาหุ้นดี โดยสรุปได้ดังนี้
การวิเคราะห์แนวโน้มของอุตสาหกรรม
การวิเคราะห์แนวโน้มการเติบโตของอุตสาหกรรมที่บริษัทจดทะเบียนนั้นสังกัดหรือเกี่ยวข้องอยู่เป็นเรื่องสำคัญอย่างยิ่ง ถ้าเราเป็นนักลงทุนประเภท Growth Investor และมุ่งหาบริษัทที่มีการเติบโตของกำไรที่ดีอย่างเดียวก็อาจเป็นความเข้าใจผิดได้ เนื่องจากบางบริษัทอยู่ในอุตสาหกรรมที่แข่งขันกันรุนแรง แม้บริษัทจะมียอดขายหรือกำไรเพิ่มขึ้น แต่อาจเป็นการดึงมาจากส่วนแบ่งการตลาดของคู่แข่ง ซึ่งถ้าถูกตอบโต้ทางการตลาดมากๆ ก็อาจเกิดการตัดราคา ซึ่งทำให้ยอดขายและกำไรลดลงได้ นักลงทุนจึงควรจะค้นหาว่าบริษัทที่มีการเติบโตของยอดขายและกำไรดีนั้นอยู่ในอุตสาหกรรมที่มีอนาคตด้วยหรือไม่ อุตสาหกรรมที่น่าสนใจ ควรมีภาพรวมการเติบโตที่ดี มีการแข่งขันไม่รุนแรง ทำให้บริษัทสามารถใช้ความพยายามทางการตลาดในการเพิ่มส่วนแบ่งการตลาดจากขนาดของตลาดที่เพิ่มขึ้นได้โดยไม่ยาก
แม้แต่นักลงทุนประเภท Value Investors ก็ควรสนใจเรื่องแนวโน้มการเติบโตของอุตสาหกรรมในการคัดเลือกหุ้น แม้ว่าโดยหลักการนักลงทุนประเภทนี้จะเลือกบริษัทที่มีปัจจัยพื้นฐานมั่นคง โดยที่การเติบโตของยอดขายและกำไรจะไม่หวือหวามากก็ตาม เพราะเป็นการเสี่ยงมากเหมือนกันที่เราจะเลือก Value Stocks ที่อยู่ในอุตสาหกรรมที่มีแนวโน้มตกต่ำ (Declining Industry)
ที่จริงแล้วการเติบโตของอุตสาหกรรม นอกจากจะดูแนวโน้มการเพิ่มขึ้นของกำไรแล้ว ยังดูถึงการขยายตัวของยอดขายด้วย แต่การพยากรณ์การเติบโตของยอดขายเป็นเรื่องยาก และความเห็นโดยรวมของนักวิเคราะห์ (Analysts’ Consensus) ก็มักพยากรณ์เฉพาะกำไรมากกว่ายอดขาย ในที่นี้จะอธิบายถึงเทคนิคการวิเคราะห์แนวโน้มของอุตสาหกรรม โดยเริ่มต้นจากข้อมูลพยากรณ์กำไรก่อนแล้วนำมาพยากรณ์ข้อมูลยอดขายต่อไป
การพยากรณ์การเติบโตของกำไรของอุตสาหกรรม
เราสามารถค้นหาข้อมูลการพยากรณ์การเติบโตของกำไรได้จากรายงานของนักวิเคราะห์ (Analysts’ Forecasts) ทำไมเราต้องเชื่อนักวิเคราะห์ ทั้งๆ ที่บางครั้งพวกเขาก็พยากรณ์ผิดพลาดมากมาย เหตุผลก็คือ เราตั้งอยู่บนสมมติฐานว่า นักวิเคราะห์ส่วนใหญ่ต่างก็ต้องการให้การพยากรณ์ข้อมูลกำไรมีความถูกต้อง วิธีการที่ช่วยลดความผิดพลาดลงคือ ดูจากความเห็นโดยเฉลี่ยของนักวิเคราะห์แทนที่จะนำข้อมูลพยากรณ์ของนักวิเคราะห์รายบุคคลมาใช้
การพยากรณ์การเติบโตของยอดขายจากกำไร
เมื่อเราพยากรณ์กำไรของอุตสาหกรรมได้ ในขั้นต่อไปจะพยากรณ์ยอดขาย โดยอาศัยข้อมูลสถิติในอดีต เช่น เราอาจจะพบว่าอัตราการเติบโตของกำไรโดยเฉลี่ยในระยะยาว อาจจะมีค่าต่ำกว่าอัตราการเติบโตของยอดขายโดยเฉลี่ยในระยะยาว ประมาณ 15% แต่ถ้าใช้หลักของความระมัดระวัง เราอาจกำหนดให้อัตราการเติบโตของกำไรต่ำกว่าของยอดขาย 30% ก็ได้ เมื่อประมาณการการเติบโตของยอดขายในอุตสาหกรรมได้แล้วลองนำมาเปรียบเทียบตามตาราง